لبسو لرجاء القفطان الأول فالبيج راقي و انيق و اسراء لبسات قفطان فالاسود جاها مع فصالتها هو هداك وسلوى لبسات قفطان فالاحمر جاها زوين .. من بعد ماجهزو رجاء خرجوها و هي تلقا جهاد كيتسناها حدا الباب لابس سوت فالاسود مع قاميجة بيضة و الحية ناقصها شوية شعرو مرجعو اللور كيبان وسيم جدا .. قرب لرجاء و باس على راسها من فوق الفايل و شدات فيه هبطو لتحت تحت انغام الموسيقى .. طلعوها فالعمارية و هي فرحانة و جهاد واقف كيشوف فيها و الابتسامة مفرقاتش وجهو .. من بعد ما نزلوها جلسوها حدا جهاد قرب و حيد عليها الفايل كيشوف فيها بعنين كيبريو قبلها على جبهتها و قبل خدها .. سطاتو مبقاش بغا احيد عينو عليها و إسراء واقفة حداهم كتشوف فيهم و السعادة باينة على وجها .. دازو اجواء زوينة إسراء جلسات فالطبلة مع واليدها و والدين رجاء و معاهم حتا فتيحة و راجلها أحمد الي حضرو .. بدلات رجاء لبيسات اخرين و حتا جهاد لبس البلدي جابادور ..